कांग्रेस की रैली में नारा लगा- प्रियंका चोपड़ा जिंदाबाद! जानिए-क्या हुआ, कैसे हुआ? Video  
वीडियो वायरल हो गया और लोगों ने कांग्रेस को निशाना बनाना शुरू कर दिया
हजारों ट्वीट के साथ बालीवुड एक्ट्रेस प्रियंका चोपड़ा ट्रेंड करने लगीं
एक ट्वीट में कहा गया राहुल जी सभा में होते तो 'राहुल बजाज जिंदाबाद' होता
सोनिया गांधी (Sonia Gandhi) जिंदाबाद...कांग्रेस (Congress) पार्टी जिंदाबाद...राहुल गांधी (Rahul Gandhi) जिंदाबाद... प्रियंका चोपड़ा (Priyanka Chopra) जिंदाबाद!! यह नारे आज दिल्ली में आयोजित कांग्रेस की जनसभा में पार्टी के नेता सुरेंद्र कुमार ने लगवाए. सोनिया से राहुल तक के जिंदाबाद के नारे तक तो सब ठीक था, लेकिन जब बालीवुड अदाकारा प्रियंका चोपड़ा के जिंदाबाद का नारा लगा तो मंचासीन नेताओं के साथ-साथ जनसभा में मौजूद भीड़ भी हतप्रभ रह गई. कांग्रेस को इस वाकये पर शर्मसार होना पड़ा. इस घटना का वीडियो न्यूज एजेंसी एएनआई ने ट्वीट किया जो तेजी से वायरल हो गया. इसके बाद लोगों ने सोशल मीडिया पर कांग्रेस को ट्रोल करना शुरू कर दिया.
कांग्रेस की नारेबाजी का वीडियो सोशल मीडिया पर वायरल हो गया और हजारों ट्वीट के साथ प्रियंका चोपड़ा ट्रेंड करने लगीं. दूसरी तरफ इस वीडियो को लेकर ट्विटर पर लोगों ने कांग्रेस को ट्रोल करना शुरू कर दिया.  
एक व्यक्ति ने ट्वीट किया ''भगवान भला करे!! राहुल गांधी इस रैली में नहीं आए या फिर उन्हें इसमें आमंत्रित नहीं किया गया. नहीं तो निश्चित ही नारा लगाया जाता राहुल बजाज जिंदाबाद.'' यह बात उद्योगपति राहुल बजाज से जोड़कर कही गई जो कि बीजेपी अध्यक्ष अमित शाह पर की गई टिप्पणी को लेकर काफी चर्चा में हैं.  
एक अन्य व्यक्ति ने ट्वीट किया ''प्रियंका चोपड़ा कांग्रेस में कब शामिल हो गईं?''

#WATCH Delhi: Slogan of "Sonia Gandhi zindabad! Congress party zindabad! Rahul Gandhi zindabad! Priyanka Chopra zindabad!" (instead of Priyanka Gandhi Vadra) mistakenly raised by Congress' Surender Kr at a public rally. Delhi Congress chief Subhash Chopra was also present.(01.12) pic.twitter.com/ddFDuZDTwH

दिल्ली में आगामी विधानसभा चुनाव को लेकर राजनीतिक सरगर्मियां बढ़ गई हैं. राज्य में सत्तासीन आम आदमी पार्टी और उसकी प्रतिद्वंदी बीजेपी व कांग्रेस ने चुनाव में मैदान मारने के लिए जुगत लगानी शुरू कर दी है. दिल्ली में तीनों प्रमुख दलों की रैलियों का सिलसिला शुरू हो गया है. इसके साथ- साथ राजधानी के विभिन्न मुद्दों को लेकर आरोप-प्रत्यारोप भी लगाए जा रहे हैं.